ไทยติด “โควิด” เพิ่ม 6 ราย มาจากต่างประเทศ ดันยอดป่วยสะสม 3,410 คน
"ศบค." เผยไทยติด “โควิด” เพิ่ม 6 ราย มาจากต่างประเทศ ดันยอดป่วยสะสม 3,410 คน
"ศบค." เผยไทยติด “โควิด” เพิ่ม 6 ราย มาจากต่างประเทศ ดันยอดป่วยสะสม 3,410 คน
28 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 28 ส.ค.63 เมื่อเวลา 11.00 น. ระบุว่า พบผู้ป่วยยืนยันติดเชื้อรายใหม่ 6 ราย เป็นผู้ที่เดินทางมาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมเพิ่มขึ้นเป็น 3,410 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 473 ราย รักษาหายแล้ว 3,237 ราย ยังรักษาตัวอยู่ในโรงพยาบาล 115 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ติดเชื้อรายแรก เดินทางมาจากอุซเบกิสถาน เป็นชายไทย อายุ 45 ปี อาชีพช่างเชื่อมของบริษัท ถึงไทยเมื่อวันที่ 13 ส.ค. เข้าพัก State Quarantine ในกรุงเทพมหานคร และตรวจหาเชื้อครั้งที่ 2 ในวันที่ 24 ส.ค. ผลตรวจพบเชื้อ ไม่มีอาการ
รายที่ 2 มาจากฟิลิปปินส์ เป็นหญิงไทย อายุ 36 ปี อาชีพรับจ้าง เดินทางถึงไทย วันที่ 15 ส.ค. เข้าพัก State Quarantine ใน จ.ชลบุรี และตรวจหาเชื้อครั้งที่ 2 ในวันที่ 27 ส.ค. ผลตรวจพบเชื้อ โดยไม่มีอาการ
รายที่ 3-4 มาจากเยอรมนี เป็นชายสัญชาติอเมริกัน อายุ 62 ปี เป็นบุคคลประเภท (8) ผู้มีใบอนุญาตทำงาน และหญิงแม่บ้านไทย อายุ 44 ปี เดินทางถึงไทยวันที่ 22 ส.ค. โดยผู้ป่วยชายเข้าพัก Alternative State Quarantine และผู้ป่วยหญิงเข้าพัก State Quarantine ใน จ. สมุทรปราการ และตรวจหาเชื้อครั้งที่ 1 ในวันที่ 26 ส.ค. ผลตรวจพบเชื้อ ทั้งหมดไม่มีอาการ
และรายที่ 5-6 เดินทางมาจากเอธิโอเปีย เป็นผู้ป่วยเข้ามารักษาในประเทศ ทั้ง 2 ราย เป็นสามีภรรยา สัญชาติเอธิโอเปีย โดยภรรยา อายุ 36 ปี และผู้ติดตามซึ่งเป็นสามี อายุ 34 ปี ถึงไทยเมื่อวันที่ 26 ส.ค. เข้าพัก Alternative State Quarantine ในกรุงเทพฯ และตรวจหาเชื้อครั้งที่ 1 ในวันที่ 26 ส.ค. ผลตรวจพบเชื้อ ทั้งหมดไม่มีอาการ